次忠定史越王丹桂韻
作者：胡榘
朝代：宋

paragraphs: 霧隠森森小山碧，不嫁東風矜國色。
流芳端自蕊珠仙，曾是先皇親拔識。
一身便足當三千，氣韻乃在黄香前。
聊同蕖菊領秋色，不與桃李爭春妍。
日幄雲幛護青蒨，丹霞爲臺月爲殿。
露滋韶豔染猩袍，風引清芬吹雉扇。
結根只合帝子鄉，價重未可瓊瑶償。
濟川小試舟楫利，作醴更助椒蘭香。
仙籍英聲在丹地，紫殿名高非濫吹。
影斜遥漢玉蟾寒，香渡鎖窗金鴨睡。
運際千齡遭聖明，氣使萬里開塵氛。
一枝昔已擅風采，五方今正傳氤氳。
後塵江梅誰比數，獨抱孤根對青女。
幸分餘馥霑後來，一吐寒花照霜宇。
佇看一諾輕千金，嫣然顧笑舒丹心。
願公千秋長在廣寒宮裏住，容我驂鸞共來去。